
נוסח לא מתוקן

מושב שלישי

פרוטוקול 

מישיבת ועדת הכספים

יום רביעי, י"ד באייר התשע"א (18 במאי 2011), שעה 10:30

טמיר כהן

רשמה וערכה:

אהובה שרון – חבר המתרגמים בע"מ
ערבות מדינה – 

תכנית סיוע ליצואנים: הרחבת התמיכה בחברת אשרא וביטוחי אשראי לטווח הבינוני

היו"ר משה גפני:

אני מתכבד לפתוח את ישיבת ועדת הכספים. אני מתנצל על האיחור. היה – ועדיין בעיצומו – הדיון בוועדת הפנים על חילופי גברא של חבר הכנסת דוד אזולאי וחבר הכנסת אמנון כהן. אמנון כהן, חבר ותיק בוועדת הכספים, הולך להיות יושב ראש ועדת הפנים, ודוד אזולאי מגיע לכאן להיות חבר הוועדה. שניהם חברים מצוינים.


על סדר היום ערבות מדינה – תכנית סיוע ליצואנים: הרחבת התמיכה בחברת אשרא וביטוחי אשראי לטווח הבינוני.


מי מציג את הנושא?

ערן היימר:

אני. אנחנו באים היום לבקש שתי תוכניות של סיוע ליצואנים. תוכנית אחת היא חצי מיליארד דולר הרחבה של הערבות שיש למדינה לחברת אשרא. חברת אשרא היא חברה ממשלתית שנותנת ביטוחי אשראי לטווח הבינוני והארוך.  היום יש לנו ערבות של מיליארד ורבע דולר ומכיוון שיש ביקושים גדולים בשוק הפרטי לביטוחים האלה, כתוצאה מהניסיונות לחדור לשווקים חדשים מצד אחד, אבל חוסר הוודאות בעולם, יש יותר ביקושים לערבויות האלה ולכן אנחנו מבקשים להגדיל את הערבות, כדי שנוכל לתת ליותר חברות ביטוחים.


בנוסף מבקשים גם להגדיל את מרחב הכלים שיש לחברות הישראליות בדומה לחברות אחרות כמו למשל ביטוח ערבויות מכרז, ביטוח ערבויות עסקה ודברים כאלה. לשם כך אנחנו רוצים להרחיב להם את הערבות בחצי מיליארד דולר.

שי חרמש:

הבקשה כאן היא לדולר או לשקל?

ערן היימר:

יש כאן שתי בקשות.

שגית אפיק:

לאשרא זה דולר ולחברות ביטוח אלה שקלים.

ערן היימר:

יש כאן שתי בקשות. הבקשה הראשונה היא לחברת אשרא וכאן מדובר בעוד חצי מיליארד דולר, כך שהסכום יעמוד בסך הכול על מיליארד ושלושת-רבעי מיליון דולר. הבקשה השנייה היא לתת מיליארד שקלים לחברות הביטוח הפרטיות, כלל ובסס"ח שהן חברות הביטוח הפרטיות שפועלות בתחום בארץ היום, ואנחנו רוצים לאפשר להן להיכנס לטווח הבינוני. עד היום החברות האלה מבטחות עד שנה. אם אתם זוכרים, יש את תוכנית טופ אפ שנתנו להם באמצעות ערבות שלנו להיכנס לשווקים שהם לא היו מוכנים לבטח, ואנחנו רוצים היום להרחיב את זה גם לכיוון של טווחים שהם לא מוכנים לבטח ולאפשר להם בסגנון של פיפטי-פיפטי, אם הם יהיו מוכנים ללכת לטווחים יותר ארוכים, אנחנו ניקח את הסיכון היותר ארוך. דהיינו, עסקה לארבע שנים, והם ייקחו את השנתיים הראשונות ואנחנו את השנתיים שאחרי כן.  לשם כך ביקשנו מיליארד שקלים ערבות לחברות הפרטיות.

שי חרמש:

שאלה. אתה מדבר על טווחים. אתם גם עושים את הספקטרום למדינות שהן יותר בעייתיות?

ערן היימר:

רוב המדינות שאנחנו מבטחים הן מדינות בעייתיות. בכלל, התעשייה למדינות כמו ארצות הברית ואירופה לא דורשת ביטוחים. את רוב הביטוחים אנחנו נותנים למדינות עולם שלישי.

שי חרמש:
שיש סיכונים מדיניים.

ערן היימר:

שיש סיכונים מדיניים. 

היו"ר משה גפני:

מה זאת אומרת? תסביר.

ערן היימר:

לדוגמה. יצואן רוצה למכור סחורה לניגריה. אתה רוצה להקים רשת סלולרית בניגריה. הקונה רוצה שתיתן לו פריסה של תשלומים של חמש שנים. אתה כיצרן-יצואן, אתה אומר לעצמך האם אתה מוכן לסכן את הקפיטל שלך ולהשקיע הרבה כסף בסחורה שיושבת בניגריה, בהסתמך על זה שהוא יקבל בחמש השנים הקרובות את התשלומים.

היו"ר משה גפני:

ולנו כמדינה יש עניין לעזור לו לעשות את העסק הזה בניגריה.

ערן היימר:

נכון. בדיוק. זה מה שמקובל גם ברוב מדינות העולם.

שי חרמש:

יש סיכון עסקי ויש סיכון מדיני.

היו"ר משה גפני:

הבנתי. אני רוצה לדעת את התהליך. את העיקרון הבנתי. איך אנחנו מתערבים?

ערן היימר:

למען הדיוק, אנחנו לוקחים גם בהרבה מקומות את הסיכונים העסקיים, אחרי ניתוח של הצד השני לעסקה, אבל בעיקר את הסיכונים הפוליטיים. כלומר, יש שני סוגי סיכונים – הצד המסחרי לעסקה והמדינה. אם המדינה מחליטה שהיא יותר לא משלמת חובות לזרים, אנחנו כמדינה משלמים. זה כמו בפוליסת ביטוח. אם יש מקרים של הפקעה או החרמה או משהו, אנחנו משלמים ליצואן והיצואן לא נפגע.

היו"ר משה גפני:

מי יושב לעשות את החשבון הזה?

ערן היימר:

חברת אשרא, זה תפקידה.

היו"ר משה גפני:

זאת אומרת, הם יושבים לחשוב והם בודקים מה קורה בניגריה, מה יציבות המשטר וכמה הסיכונים.

ערן היימר:

הם מציגים את זה בפני ועדה.

היו"ר משה גפני:

אני קודם מדבר על החלק הפוליטי.

ערן היימר:

גם פוליטי וגם לא פוליטי.

היו"ר משה גפני:

יושבים שם אנשים שעושים את החשבון באותה מדינה אליה הולכים לייצא, מה מצב המשטר שם, מה הסיכונים שהמשטר ייפול או יתחלף.

ערן היימר:

בדיוק. יש ועדה בין-משרדית בראשות החשב הכללי, בהשתתפות אנשי משרד האוצר, התעשייה, החוץ שמסתכלים על כלל הספקטרום והאם יש לנו אינטרס במדינה הזאת או להפך. הם מאשרים עסקה-עסקה במקרה של אשרא. עכשיו אנחנו קצת נותנים להם לאשר עסקאות קטנות.

היו"ר משה גפני:

ובביטוח?

ערן היימר:

כנ"ל בביטוח. כלומר, חברות הביטוח הפרטיות יעשו את ניתוח העסקה ויביאו לשולחן החשב הכללי בין אם עסקה היא עסקה או בין אם לפי ספקטרום שנאשר להם  היכן כן והיכן לא.

היו"ר משה גפני:

למה אתם לא מביאים לוועדה תוכנית כוללנית של העניין? למה כל פעם אתם מביאים תוכנית חדשה לערבות ספציפית? הרי אישרנו לכם, לחברת אשרא אישרנו.

ערן היימר:

פשוט לא מחסור ולכן אנחנו מבקשים להרחיב.

שגית אפיק:

אבל לא ניצלתם את הכול.

ערן היימר:

לא ניצלנו את הכול. אם לדוגמה בניגריה אותו יצרן שרוצה למכור את סחורתו צריך לעמוד במכרז, כדי לגשת למכרז הוא צריך לדעת שהוא מכוסה בערבות. הוא מבקש שנאשר לו ואנחנו מאשרים לו. לא בכל מקום העסקה מסתיימת. יש ביקושים. בשנה שעברה ארבעה מיליארד דולר ואנחנו צריכים להחליט מתי אני מוכן לאשר ומתי לא, בהסתמך גם על היקף הביטוח שאני יכול לתת. היום המגבלה שלנו עוצרת אותנו מלתת עוד אישורים מכיוון שאנחנו רק במיליארד ורבע דולר. רק לוועדה הקרובה יש יותר ממיליארד דולר עסקאות. בניהול הסיכונים נצטרך לדעת כמה בשר יש לנו.

היו"ר משה גפני:

על אף זה שאישרנו לכם, מיליארד ורבע, ניצלתם רק 825 מיליון ואתם צריכים את התוספת.

ערן היימר:

נכון. בפועל פוליסות שיצאו, לא עברו את ה-900 מיליון דולר, אבל אני לא יכול לאפשר להרבה יצואנים לנסות לעבוד.

שי חרמש:

אני מבין שחלק מהביטוחים אלה חברות פרטיות כמו שפעם הייתה חברה לביטוחי סחר חוץ שהיום היא כבר לא חברה ממשלתית.

ערן היימר:

בתוכנית השנייה של המיליארד שקלים, אותה חברה שהופרטה, אנחנו באים ואומרים לה בואי תיכנסי לטווחים שאת לא מבטחת באמצעות פיפטי-פיפטי. חצי אתם וחצי אנחנו.

רונית תירוש:

אפשר לדעת אילו נזקים המדינה ספגה עד היום, אם בכלל, מביטוחים כאלה?

שירי גרנות:

אני יכולה לומר שבטופ אפ שאישרתם בזמן המשבר, זאת תוכנית שאנחנו עירבנו את חברות הביטוח הפרטיות, במטרה לתת את הכיסויים  כי אז החברות הפרטיות לא רצו לתת, היום, כשנה וחצי לאחר התוכנית, המדינה קיבלה פרמיה בהיקף של כמיליון דולר ושילמה במימושים 0.14. אני כן רוצה לציין שאלה מימושים עד נכון ליום זה. עסקאות, לוקח זמן עד שמממשים אותן. אנחנו רואים שהתוכנית בנויה כך שהיא יודעת לתמחר טוב את הסיכונים  והכסף שאנחנו משלמים מאזן.

שי חרמש:

יעבור על קולות האופוזיציה.

היו"ר משה גפני:

מה תפקידך?

שירי גרנות:

הממונה על ערבויות המדינה באגף החשב הכללי.

היו"ר משה גפני:

אני רוצה לברך אותך על כניסתך לתפקיד. לכן שאלתי מה תפקידך. אני מבין שאת עכשיו נכנסת לתפקיד הזה.

שירי גרנות:

נכון. תודה רבה.

היו"ר משה גפני:

שיהיה לך בהצלחה.

שירי גרנות:

תודה רבה.

היו"ר משה גפני:

מה עשית קודם?

שירי גרנות:

עבדתי במחלקת ערבויות המדינה.

היו"ר משה גפני:

יפה. שיהיה לך בהצלחה.

שגית אפיק:

יש לי שאלה. אני מבינה שאתם מבקשים הארכה עד סוף 2014, אבל הוועדה יכולה לאשר רק לשנתיים לפי החוק. אישור הוועדה לערבות הוא לשנתיים, לפי 2(ב). אנחנו יכולים לאשר לכם רק עד סוף 2013.

שירי גרנות:

מה שנהוג עד היום, זה ארבע שנים, אבל אני בהחלט אבדוק את זה.

שגית אפיק:

עד היום אישרנו לכם רק לשנתיים. החוק קובע שתוקפו של אישור שנתנה הוועדה יהיה לשנתיים אלא אם כן קבעה הוועדה כי תוקפו יהיה לתקופה קצרה משנתיים. המטרה היא פשוט למנוע איזושהי פריצה ויש גם מסגרת לערבויות.

היו"ר משה גפני:

אתם צריכים לבקש רק שנתיים.

שירי גרנות:

בסדר גמור. אני אבדוק גם מול הלשכה המשפטית שלנו ואנחנו נתקן את זה.

היו"ר משה גפני:

אנחנו לא מאשרים ליותר משנתיים כי החוק לא מאפשר לנו.

שגית אפיק:

מקסימום תבואו עם הארכה נוספת. אם תראו שהנסיבות השתנו, תבואו עם בקשה להארכה נוספת.

שירי גרנות:

בסדר גמור.

שגית אפיק:

אם כן, זה עד סוף 2013 וההגדלה היא ל-1.75 מיליארד. זאת אומרת, הגדלה מ-1.25 ל-1.75 מיליארד.

היו"ר משה גפני:

חבריי חברי האופוזיציה .

שי חרמש:

בעוד שנה אנחנו חוזרים לשלטון והערבויות האלה הן גם אחרי כן.

היו"ר משה גפני:

אני רוצה להגיד לכם. אתם יכולים להחליט שאתם מפעילים כאן את הכוח האופוזיציוני ואז אני פשוט לא אצביע  ואבקש מציון שילך לגייס את החברים.

רונית תירוש:

תגייס. שיתאמצו קצת.

היו"ר משה גפני:

אין בעיה.

שי חרמש:

מעבר לאופוזיציה וועדת כספים, יש גם מדינה. 

היו"ר משה גפני:

אבל אתה חשוד ואני לא חשוד. אני הלכתי ביום שני נגד הממשלה ונגד ראש הממשלה. יש דברים בוועדה שההחלטות הן לחלוטין לא פוליטיות. זאת לא מליאה. זאת ועדה שעוסקת יום-יום באלף ואחד נושאים.

אחמד טיבי:

אבל חברת הכנסת גלאון שואלת למה חברי הקואליציה לא מגיעים לישיבה חשובה כזאת.

שי חרמש:

הם עסוקים בניהול המדינה.

ציון פיניאן:

לא. הם נמצאים בוועדת הפנים, בחילופי ראשות הוועדה.

רונית תירוש:

גם אני רוצה להיות נחמדה לאמנון כהן ולדוד אזולאי.

ציון פיניאן:

אני עזבתי ובאתי לכאן.

היו"ר משה גפני:

גם אני. 

חזקיה ישראל:

אנחנו מבקשים מהוועדה לאשר את התוכנית כדי לתת פתרון ליצואנים למדינות שהוגדרו. יחד עם זאת, אנחנו חושבים שהממשלה צריכה לבוא לוועדת הכספים עם תוכנית כוללת כדי לפתור את בעיית השחיקה החזקה ברווחיות היצוא.

היו"ר משה גפני:

נכון. לפני ההצבעה אני רוצה לבקש את זה מהם. אתה צודק במאת האחוזים. אני מבקש שתבואו עם תוכנית.

שי חרמש:

זה לא הם. 

חזקיה ישראל:

משרד האוצר. הם הנציגים.

היו"ר משה גפני:

לא משנה. הם  באים לכאן והם מביאים את הדברים. 

שי חרמש:

מסרו לשולחיכם. 

ערן היימר:

בוודאי. ההיקף של התוכנית הוא דרמטי והוא בא במיוחד לשפר את מצב היצואן הישראלי בדברים שלא נתנו קודם. כמו שאמרתי, דרך אשרא לתת כלים שלא נתנו קודם. לדוגמה, ערבות מכרז. אם אנחנו ניתן ערבות מכרז במקום היצואן, יעלה לו פחות לגשת למכרז.

היו"ר משה גפני:

בסדר. מה החלטתם? אני אקבל את דעתכם.  אם אתם שלושתכם נגד, זה נופל.

שי חרמש:

רונית, את רוצה ללכת נגד היצוא?

רונית תירוש:

חס וחלילה, אבל אני חושבת שיתאמצו קצת אנשי הקואליציה.

שי חרמש:

עזבי, בינתיים היצואנים סובלים.  רונית, אל תחכי לקבל טלפונים מיצואנים על כך שעצרת להם עסקאות.

רונית תירוש:

אל תפחיד אותי.

חזקיה ישראל:

זה יפגע בעסקאות.

זהבה גלאון:

יש לי הצעת פשרה. אנחנו מוכנים לא להצביע נגד. תצביעו אתם.

היו"ר משה גפני:

בסדר. 

אחמד טיבי:

אני מוחה על הצעד המנהיגותי הזה.

היו"ר משה גפני:

אני לא הייתי נוהג אחרת.

זהבה גלאון:

אבל אתה נאלץ בלית ברירה להסכים אתנו.

היו"ר משה גפני:

אני זוכר בתקופה שלי שהייתה פעם אחת או פעמיים שהאופוזיציה עשתה את זה כשלא הגיעו להעברות, לשינויים בתקציב ואז היה איזשהו נושא והפילו אותו. 

שי חרמש:

נעשה את זה בעניינים מהותיים.

רונית תירוש:

אני אצביע בעד.

שי חרמש:

הנה, קדימה בעד.  רונית מצביעה בעד כי אנחנו רואים שאנחנו מתקרבים לשלטון.

היו"ר משה גפני:

אנחנו מצביעים על ערבות מדינה – תוכנית סיוע ליצואנים: הרחבת התמיכה בחברת אשרא וביטוח אשראי לטווח הבינוני.

ה צ ב ע ה

אושר


ערבות המדינה מאושרת  רק לשנתיים. החוק לא מאפשר לנו לאשר ליותר משנתיים.


כאמור, אנחנו מבקשים לקבל תוכנית כוללת.

תודה רבה.

הישיבה ננעלה בשעה 10:45

